P. Prokopovič, minister dopravy, pôšt a telekomunikácií SR: (2005-11-09):
Vážený pán predseda Národnej rady Slovenskej republiky, vážené pani poslankyne, vážení páni poslanci, z poverenia vlády Slovenskej republiky predkladám na dnešné rokovanie návrh na vyslovenie súhlasu Národnej rady Slovenskej republiky s Aktmi Svetovej poštovej únie prijatými na 23. Svetovom poštovom kongrese v Bukurešti v roku 2004. Materiál Návrh na ratifikáciu Aktov Svetovej poštovej únie prijatých na 23. Svetovom poštovom kongrese v Bukurešti 2004 prerokovala dňa 17. augusta 2005 vláda Slovenskej republiky a schválila ho svojím uznesením č. 610/2005. Predložené Akty Svetovej poštovej únie pozostávajú zo 7. dodatkového protokolu k Ústave Svetovej poštovej únie, Generálneho poriadku Svetovej poštovej únie, Svetového poštového dohovoru a Dohody o poštových platobných službách. Tieto akty boli podpísané vládnymi splnomocnencami s výhradou ich ratifikácie dňa 5. októbra 2004 v Bukurešti. Akty nadobudnú účinnosť dňa 1. januára 2006. Všetky tieto zmluvy sú medzinárodné zmluvy prezidentského typu podľa čl. 7 ods. 4 Ústavy Slovenskej republiky, na platnosť ktorých sa pred ratifikáciou vyžaduje súhlas Národnej rady. Ústava Svetovej poštovej únie je podľa čl. 7 ods. 4 Ústavy Slovenskej republiky zmluvou, z ktorej vzniká Slovenskej republike členstvo v medzinárodnej organizácii. Rovnakou kategóriou je, a to tak podľa Ústavy Svetovej poštovej únie, ako aj podľa Ústavy Slovenskej republiky aj 7. dodatkový protokol, pretože obsahuje zmeny Ústavy Svetovej poštovej únie, týkajúce sa napríklad ustanovení o poslaní Svetovej poštovej únie alebo schvaľovania návrhov na zmenu aktov. Ratifikácia 7. dodatkového protokolu vyplýva Slovenskej republike aj z Ústavy Svetovej poštovej únie. Generálny poriadok Svetovej poštovej únie, Svetový poštový dohovor a Dohoda o poštových platobných službách sú špecifikované podľa čl. 7 ods. 4 Ústavy Slovenskej republiky ako zmluvy, ktoré priamo zakladajú práva alebo povinnosti fyzických alebo právnických osôb, a teda sú prednostnými medzinárodnými zmluvami podľa čl. 7 ods. 5 Ústavy Slovenskej republiky. Pokiaľ ide o konkrétne ustanovenia týkajúce sa práv alebo povinností právnických alebo fyzických osôb ustanovených v Generálnom poriadku, ide napríklad o rozhodcovské komisie pri riešení sporov medzi poštovými správami členských krajín. Vo Svetovom poštovom dohovore a obdobne aj v Dohode o poštových platobných službách sú rovnako ustanovenia, ktoré priamo zakladajú práva alebo povinnosti právnických alebo fyzických osôb či už ako poskytovateľov poštových služieb v medzinárodnom poštovom styku, alebo ich používateľov, odosielateľov a adresátov poštových zásielok. Tieto ustanovenia sa týkajú napríklad otázky zodpovednosti, vlastníctva poštových zásielok či reklamačného konania. Predkladané zmluvy nezasahujú do vnútroštátneho legislatívneho rámca poštových služieb. Ide o medzinárodné zmluvy, ktoré upravujú poskytovanie poštových služieb v 190 členských štátoch Svetovej poštovej únie, ktoré tvoria jednotné poštové územie na vzájomnú výmenu poštových zásielok. Potreba ich prednosti vyplýva aj zo súvisiacich vnútroštátnych predpisov, ktorých ustanovenia sa nepoužijú, ak medzinárodná zmluva, ktorou je Slovenská republika viazaná a ktorá má prednosť pred zákonmi Slovenskej republiky, ustanovuje inak. Materiál nekladie nároky na štátny rozpočet, rozpočty obcí a vyšších územných celkov. Nebude mať dosah na verejné financie, na obyvateľstvo, hospodárenie podnikateľskej sféry a iných právnických osôb ani na životné prostredie či zamestnanosť. Vážený pán predseda, vážené pani poslankyne, vážení páni poslanci, dovolím si vás na záver požiadať o odporučenie a váš súhlas s predloženými aktmi. Ďakujem za pozornosť.